Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 172/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”OLIO LUCANO”

EU-nro: PGI-IT-02458 – 26.4.2019

SAN () SMM (X)

1. Nimi (nimet)

”Olio lucano”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.5. Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta

Suojatulla maantieteellisellä merkinnällä ”Olio lucano” on pakkausajankohtana oltava seuraavat ominaisuudet:

a. Kemiallis-fysikaaliset arvot — happopitoisuus (öljyhappona ilmaistuna): enintään 0,6 %; peroksidiluku: enintään 12 mEq O2/kg;

b. Aistinvarainen arviointi Ominaisuus Mediaani Oliivin hedelmäisyys 2–7 Karvaus 2–7 Pistävyys 2–7 Ruoho ja/tai tomaatti ja/tai latva-artisokka ja/tai manteli ja/tai omena 0–6 Suojatulla maatieteellisellä merkinnällä varustetulla ”Olio lucano” -öljyllä on seuraavat ominaisuudet: vihreästä keltaiseen vaihteleva väri, keskitasoinen hedelmäisyys, keskitasoinen karvaus ja pistävyys, mahdollisesti tuoreen ruohon, latva-artisokan, tomaatin, mantelin ja omenan aromeja. Tuoksu- ja makuvivahteiden harmonisuus on tämän öljyn yhteinen erityispiirre.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Ekstra-neitsytoliiviöljy ”Olio lucano” on valmistettava seuraavista lajikkeista ja niiden synonyymeistä joko yksinään tai yhdessä:

Acerenza, Ogliarola del Vulture (synonyymit: Ripolese tai Rapollese, Ogliarola di Melfi, Nostrale), Ogliarola del Bradano (synonyymit: Comune, Ogliarola), Maiatica (synonyymit: di Ferrandina, Pasola), Nociara, Ghiannara, Augellina, Justa, Cornacchiola, Romanella, Carpinegna, Faresana, Sammartinengna, Spinoso, Cannellina, Cima di Melfi, Fasolina, Fasolona, Lardaia, Olivo da mensa, Orazio, Palmarola, Provenzale, Racioppa, Roma, Rotondella, Russulella, Scarpetta, Tarantina, Coratina, Frantoio, Leccino. Jos oliivitarhoissa kasvaa myös muita lajeja, niiden osuus saa olla enintään 20 prosenttia.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden (kasvatus, korjuu ja öljyn puristaminen) on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

–

3.6 Tuotteen, johon rekisteröity nimi viittaa, merkitsemistä koskevat erityiset säännöt

Nimien, toiminimien ja yksityisten tuotemerkkien totuudenmukainen käyttö on sallittua, kunhan ne eivät ole luonteeltaan mainostavia tai omiaan johtamaan kuluttajaa harhaan. Viittaus pakkaamiseen tuotantotilalla, tilojen ryhmittymän tiloissa tai maantieteellisellä alueella sijaitsevassa laitoksessa sallitaan ainoastaan siinä tapauksessa, että pakkaaminen on tapahtunut kyseisessä yrityksessä kyseisellä tilalla.

Muiden maantieteellisten merkintöjen käyttö on kielletty. Merkintä ”Olio Lucano” on tehtävä selkein lähtemättömin kirjaimin siten, että se erottuu selvästi muista etiketissä olevista tiedoista.

Pakkausmerkintään on sisällytettävä jäljempänä esitetty suojatun maantieteellisen merkinnän ”Olio lucano” logo, joka muodostuu tyylitellystä amforasta ja neljästä poikittaisesta aaltoviivasta. Amfora on saviastia, jota muinoin käytettiin öljyn kuljettamiseen. Amforan aaltoviivat muodostavat kierteen ja muistuttavat vuosisataisten oliivipuiden rungon tyypillisistä muodoista. Viivoja on neljä, kuten Basilicatan vaakunassakin, jossa ne edustavat alueen neljää tärkeintä jokea, jotka ovat Bradano, Basento, Agri ja Sinni.

Graafisen merkin alla on sanat ”olio lucano” kirjoitettuna pienaakkosilla Mockup Bold -kirjasimella sekä teksti ”Indicazione Geografica Protetta” (suojattu maantieteellinen merkintä). Logo voidaan myös esittää pakkauksessa kohokuviona.

4. Maantieteellisen alueen tarkka rajaus

SMM-suojatun Olio lucano -öljyn tuotantoalue käsittää Basilicatan koko hallintoalueen.

5. Yhteys maantieteelliseen alueeseen

Suojattua maantieteellistä merkintää koskeva hakemus perustuu ”Olio lucano” -öljyn maineeseen, jonka syynä ovat sen erityispiirteet.

”Olio lucano” -öljyn yhteys ympäristöön perustuu maantieteeseen, maaperään ja ilmastoon, maatalouteen, tekniikkaan sekä historiallisiin ja sosiaalisiin tekijöihin, jotka ovat yhteisiä ja ominaisia rajatulle maantieteelliselle alueelle ja jotka yhdessä määrittävät 3.2 kohdassa kuvatut kemiallis–fysikaaliset ja aistinvaraiset ominaisuudet.

Nimitys ”Olio lucano”, jolla tuote tunnetaan sekä kaupassa että yleisessä kielenkäytössä, on johdettu rajatun maantieteellisen alueen nimen historiasta. Nykyisen Basilicatan alue vastaa itse asiassa laajempaa aluetta, joka ennen roomalaisaikaa (400–300-luvuilla eaa.) tunnettiin nimellä Lucania eli lucanien asuttama alue. Lucanit olivat yksi Italian kansoista. Nykyisin yleiskielessä nimityksiä Basilicata tai Lucania käytetään toisiaan vastaavasti, mikä oikeuttaa adjektiivin ’lucano’ käytön nimettäessä jotakin Basilicatan alueelle kuuluvaa tai sieltä tulevaa.

Alueen, jolla oliivipuu kasvaa laajalti, luonnollisina rajoina ovat Pollinon vuoret, Murgen ylänkö, Ofantojoki sekä Joonian- ja Tyrrhenanmeri. Tälle alueelle ovat ominaisia lukuisat joet, joita reunustavilla kukkuloilla harjoitetaan oliivinviljelyä. Basilicatan alueen monissa pienissä kunnissa, jotka historiallisista syistä sijaitsevat kukkuloiden huipuilla, oliivitarhat ovat keskittyneet lähinnä kylien välittömään läheisyyteen ja lukuisat puristamot (150 toiminnassa olevaa puristamoa alueen kaikkiaan 131 kunnassa) mahdollistavat öljyn puristamisen nopeasti.

Basilicatan oliivinviljelyn rakenteellisena erityispiirteenä on kukkulaviljely pientiloilla: 83 prosenttia oliivitarhoista sijaitsee ylänkö- ja vuoristoalueilla, ja oliivinviljelyyn käytössä olevan maatalousmaan keskimääräinen pinta-ala on hieman alle hehtaarin. Näillä sisämaa-alueilla viljelyä harjoitetaan kuivilla, eroosiolle alttiilla rinteillä. Kaikilla viljelyalueilla on perinteisesti oliivipuulle omistettu karuin ja vähiten hedelmällinen maaperä. Tällaisilla paikoilla oliivi on usein ainoa mahdollinen viljelyyn soveltuva puulaji, ja sillä on hyvin suuri sosiaalinen sekä ympäristö- ja maisemallinen tehtävä.

Basilicata kuuluu keskisen Välimeren alueeseen, jossa vuoden keskilämpötila on 16–17 °C, ja alueen ilmasto on tyypillinen Välimeren ilmasto, jossa erottuvat kuumat kesät ja talveen painottuvat sateet. Koko alueen ilmastolle on tyypillistä loppukevään ja kesän kuivuus, jota esiintyy poikkeuksetta, vaikka kuivuusindeksi (vuotuinen sademäärä/vuotuinen keskilämpötila) vaihteleekin jonkin verran alueen korkeuden ja kauden lämpötilan mukaan.

Basilicatan oliivit ovat muinaista alkuperää. Pantanello di Metapontosta on löydetty 500-luvulta eaa. peräisin olevia oliivipuun kappaleita, oliiveja, lehtiä ja oliivinkiviä arkeologisissa kaivauksissa, joita koordinoi professori Carter Austinin yliopistosta Teksasista. Kreikkalaiset siirtokunnat toivat antiikin Lucaniaan lajikkeita, jotka ovat sopeutuneet ympäristöönsä, kuten Maiatica, ja joita ei esiinny muualla. Lajikevalikoimaa ovat vuosisatojen kuluessa rikastuttaneet työllään ja yhteyksillään lukuisat luostariyhteisöt, joita toimii koko tällä alueella (Matera, Monticchio, Banzi, Acerenza, Montescaglioso). Tästä on esimerkkinä Frantoio-lajikkeen ja Basilicatassa kuvatun Ogliarole-ryhmän geneettinen läheisyys. Nykyisin maantieteellisen alueen lajikkeistossa esiintyy tasaisesti viljelyalueille jakautuneina tiettyjä lajikkeita, joita ovat Coratina, Leccino, Frantoio ja Ogliarole. Nämä yhdessä lukuisten paikallisten lajikkeiden kanssa määrittävät osaltaan ”Olio lucano” -öljyn erityisiä ja yleisiä ominaisuuksia.

Edellä kuvattujen inhimillisten ja maantieteellisten tekijöiden, kuten kukkulaviljelyn maaperä- ja ilmasto-olojen ja rajatun maantieteellisen alueen perinteisten lajikkeiden koostumuksen ja jakautumisen yhteisvaikutuksesta SMM-tuotteella ”Olio lucano” on omat yleiset ja erityiset ominaisuutensa, joihin kuuluvat aistinvaraisten parametrien keskimääräinen voimakkuus sekä tuoksu- ja makupiirteiden harmonisuus.

Basilicatassa tuotettu oliiviöljy on tämän erityislaatunsa vuoksi laajalti tunnettua ja arvostettua nimellä ”Olio lucano”. Tästä ovat vahvistuksena myös lukuisat kansallisissa ja kansainvälisissä kilpailuissa myönnetyt tunnustukset ja alueen eri öljyjä edellä kuvattuine ominaisuuksineen koskevat maininnat alan oppaissa.

Kolmen viimeksi kuluneen vuosikymmenen aikana nimityksen ”Olio lucano” käyttö on selkeästi dokumentoitu ja nimi on esiintynyt 1980-luvulta lähtien niin kaupassa, yleiskielessä kuin tieteellisissä julkaisuissakin (Lupoli, 1989).

Nimitystä ”Olio lucano” käytetään kaupallisesti tuotteen tunnistamiseksi (esim. Laurenzanan kunnassa sijaitsevan tilan Lettieri etiketti – Potenzan provinssi, 1993), minkä lisäksi adjektiivia ’lucano’ tai nimeä ’Lucania’ käytetään eri tavoin joko etiketissä (esim. Colli lucani, Bontà della Lucania, Dalle colline lucane) tai alan yritysten kauppanimissä (esim. Ripacandidan kunnassa sijaitseva maatila Podere Lucano – Potenzan provinssi tai Ferrandinan kunnassa toimiva Oroverde Lucano srl – Materan provinssi, jossa myös ”vihreänä kultana” tunnettuun öljyyn suoraan viitataan adjektiivillla ’lucano’.

SAN- ja SMM-nimityksiä koskeva unionin lainsäädäntö kieltää kuitenkin maantieteellisten viittausten käytön etiketeissä, mikä on hidastanut nimen käyttöä sellaisten tuottajien keskuudessa, joita ei ole tunnustettu.

Vuodesta 2000 lähtien on järjestetty alueellinen Olivarum-kilpailu Basilicatassa tuotetuille ekstra-neitsytoliiviöljyille, mikä on edistänyt öljykulttuurin leviämistä ja kannustanut tuottajia parantamaan jatkuvasti laatuaan.

Toimijoiden osallistuminen alan tärkeimpiin kansallisiin ja kansainvälisiin tapahtumiin on herättänyt kuluttajien ja alueen ulkopuolisten toimijoiden huomion ja kasvattanut ”Olio lucano” -öljyn mainetta.

Seuraavassa luetellaan tärkeimmät palkinnot ja tunnustukset, jotka on myönnetty erilaisissa kansallisissa ja kansainvälisissä kilpailuissa vuoteen 2016 mennessä:

— Kansallinen kilpailu ERCOLE OLIVARIO, 2011, voittaja – 2. palkinto

— Kansallinen kilpailu ERCOLE OLIVARIO, 2006, 2007, 2011, 2017, öljyjen loppukilpailussa

— Kansallinen kilpailu L’ORCIOLO D’ORO, 2014, voittaja – 3. palkinto

— Kansallinen kilpailu L’ORCIOLO D’ORO, 2006–2017, kunniamaininta

— Kansallinen kilpailu LEON D’ORO, 2007, 2009, 2013, kunniamaininta

— Kansallinen kilpailu MONTIFERRU, 2013, voittaja – 3. palkinto

— Kansallinen kilpailu MONTIFERRU, 2014, voittaja – 2. palkinto

— Kansallinen kilpailu MONTIFERRU, 2016, voittaja – 1. palkinto

— Kansallinen kilpailu SOL D’ORO, 2009, 2013, kunniamaininta

— Kansallinen kilpailu SOL D’ORO, 2016, voittaja – 3. palkinto

— Kansainvälinen kilpailu BIOL, 2013, 1 kultamitali, 3 hopeamitalia

— Kansainvälinen kilpailu BIOL, 2014, 3 kultamitalia, 3 hopeamitalia

— Kansainvälinen kilpailu BIOL, 2016, 1 erityiskultamitali, 1 kultamitali, 2 hopeamitalia

— Kansainvälinen kilpailu JOOP (Japan Olive Oil Prize), 2014, voittaja 1. palkinto keskisarjassa

— Kansainvälinen kilpailu JOOP (Japan Olive Oil Prize), 2016, maininta

Eritelmän julkaisutiedot

(tämän asetuksen 6 artiklan 1 kohdan toinen alakohta)

Eritelmän konsolidoitu teksti on saatavissa internetosoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä suoraan maatalous-, elintarvike- ja metsätalousministeriön kotisivulle (www.politicheagricole.it) ja valitsemalla ensin ”Qualità” (ylhäällä oikealla), sen jälkeen ”Prodotti DOP IGP STG” (näytön vasemmassa laidassa) ja lopuksi ”Disciplinari di Produzione all’esame dell’UE”.

(1) EUVL L 343, 14.12.2012, s. 1.